|  |  |
| --- | --- |
| 11.11.2021. | Nr.18/1 |

###### JELGAVAS VALSTSPILSĒTAS PAŠVALDĪBAS ATBALSTS ĒDINĀŠANAI PIRMSSKOLAS VECUMA IZGLĪTOJAMAJIEM

###### ĀRKĀRTĒJĀS SITUĀCIJAS LAIKĀ VAI OBLIGĀTO PRETEPIDĒMIJAS PASĀKUMU LAIKĀ

(ziņo: I.Škutāne)

**Atklāti balsojot: PAR – 13** (A.Rāviņš, R.Vectirāne, V.Ļevčenoks, M.Buškevics, I.Bandeniece, I.Priževoite, J.Strods, U.Dūmiņš, M.Daģis, Z.Tretjaka, A.Rublis, A.Pagors, A.Tomašūns), **PRET – nav**, **ATTURAS – nav**,

Saskaņā ar likuma „Par pašvaldībām” 21.panta pirmās daļas 27.punktu, Ministru kabineta 2021.gada 9.oktobra rīkojuma Nr.720 “Par ārkārtējās situācijas izsludināšanu” 5.49.33.1.apakšpunktu, Jelgavas valstspilsētas pašvaldības 2021.gada 23.septembra saistošo noteikumu Nr.21-19 “Maznodrošinātas mājsaimniecības ienākumu slieksnis un sociālās palīdzības pabalsti Jelgavas valstspilsētas pašvaldībā” 14.punktu,16.2.apakšpunktu, Jelgavas valstspilsētas pašvaldības 2021.gada 23.septembra saistošo noteikumu Nr.21-20 “Brīvprātīgās iniciatīvas pabalsti Jelgavas valstspilsētas pašvaldībā” 20.punktu, 22.2.apakšpunktu,

**JELGAVAS VALSTSPILSĒTAS DOME NOLEMJ:**

1. Jelgavas administratīvajā teritorijā deklarētajiem izglītojamajiem no trūcīgas, maznodrošinātas mājsaimniecības vai daudzbērnu ģimenes, kuri apgūst licencētu pirmsskolas izglītības programmu (turpmāk – izglītojamais), piešķirto finansējumu pabalstam ēdināšanas pakalpojuma apmaksai izglītības iestādē var izmantot pārtikas paku nodrošināšanai, ja izglītojamais neapmeklē izglītības iestādi sakarā ar valstī noteiktajiem Covid-19 infekcijas izplatības ierobežošanas noteikumiem vai, ja izglītojamajam noteikti obligāti pretepidēmijas pasākumi (karantīna, izolācija).
2. Pārtikas pakas tiek attiecīgi nodrošinātas laikā, kad izglītojamais Lēmuma 1.punktā noteiktajā gadījumā neapmeklē izglītības iestādi, un šis periods nav īsāks par piecām darba dienām pēc kārtas, vai, ja izglītojamajam noteikti obligāti pretepidēmijas pasākumi, visā karantīnas, izolācijas laikā.
3. Izglītības iestādes vadītājam izdot rīkojumu par pārtikas pakas piešķiršanu izglītojamajam piešķirtā pabalsta ēdināšanas pakalpojuma apmaksai izglītības iestādē apmērā atbilstoši dienu skaitam, kad izglītojamais nav apmeklējis izglītības iestādi. Pārtikas paku piešķirt, pamatojoties uz izglītojamā likumiskā pārstāvja iesniegumu.
4. Lēmuma izpildi organizēt un kontrolēt Jelgavas valstspilsētas pašvaldības iestādes “Jelgavas izglītības pārvalde” vadītājam.
5. Lēmums piemērojams ar 2021.gada 21.oktobri līdz ārkārtējās situācijas beigām.

Domes priekšsēdētājs *(paraksts)* A.Rāviņš

NORAKSTS PAREIZS

Administratīvās pārvaldes

Kancelejas vadītāja B.Jēkabsone

2021.gada 11.novembrī